|  |  |  |
| --- | --- | --- |
| Лого на съда | **РЕПУБЛИКА БЪЛГАРИЯ****РАЙОНЕН СЪД - КАРЛОВО** |  |

**УТВЪРДИЛ:………………….**

**ГЮРАЙ МУРАДОВ**

**ПРЕДСЕДАТЕЛ НА**

**РАЙОНЕН СЪД – КАРЛОВО**

**ВЪТРЕШНИ ПРАВИЛА**

ЗА **ПУБЛИКУВАНЕ НА СЪДЕБНИТЕ АКТОВЕ НА**

**РАЙОНЕН СЪД – КАРЛОВО НА ИНТЕРНЕТ СТРАНИЦАТА НА СЪДА**

 **И В УЕББАЗИРАНИЯ РЕГИСТЪР НА АСТОВЕТЕ**

**НА СЪДИЛИЩАТА, ЧАСТ ОТ ЕИСС**

**гр. Карлово**

**2025 г.**

**Раздел І**

**ОБЩИ ПОЛОЖЕНИЯ**

**Чл.1.** Тези правила уреждат реда за публикуването на съдебните актове на Интернет страницата на Районен съд – Карлово и обявяването им в уеббазирания регистър на актовете на съдилищата във Висш съдебен съвет, който е част от Единната информационна система на съдилищата (ЕИСС), спазвайки разпоредбите на:

- чл. 64 от Закона за съдебната власт;

- Наредба № 4 от 16.03.2017 г. за воденето, съхраняването и достъпа до регистъра на актовете на съдилищата, издадена от ВСС;

- Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните);

- Закона за защита на личните данни;

- Закона за защита на класифицираната информация.

**Чл.2.** Публикуването на съдебните актове се извършва за осигуряване на прозрачност в работата на съда и оповестяване на създаваната съдебна практика с цел повишаване на ефективността на съдебната система и улесняване на граждани, юридически лица и институции.

**Раздел ІІ**

**ПОДЛЕЖАЩИ НА ПУБЛИКУВАНЕ АКТОВЕ**

**Чл.3.** Актове, които подлежат на публикуване:

1. Публикуват се всички съдебни актове на правораздаване, постановени в защита и санкция на спорни граждански и наказателни отношения, които слагат край или препятстват по-нататъшното развитие на производството, независимо от вида на съдебния акт - присъда, решение, определение или разпореждане, освен ако не са от категорията актове, по които публикуване не се допуска.

2. Публикуването се извършва след обезличаване на данните, за които Закона за защита на личните данни и Закона за защита на класифицираната информация, налагат забрана за публикуването им.

3. Публикуват се пълните съдебни актове - мотиви и диспозитив, освен в случаите на чл.64 ал.4 ЗСВ.

4. Диспозитивът на присъдите, постановени в открито съдебно заседание се публикува незабавно след обявяването им, а мотивите към тях - след изготвянето им.

5. **Изключение** от принципа за незабавно публикуване са присъдите/споразуменията, с които е наложено ефективно наказание (лишаване от свобода, пробация, лишаване от права или обществено порицание), както и мотивите към тях. Актовете се публикуват на интернет страницата на Районен съд – Карлово след получаване на уведомление от прокурора за предприети действия по привеждане на присъдата/споразумението в изпълнение.

6. Решенията, с които присъдите са влезли в сила, се публикуват на интернет страницата на съда, след получаване на уведомление от прокурора, че са предприети действия по привеждането им в изпълнение.

7. Решенията, с които се допуска съдебна делба, се публикуват на интернет страницата на съда след постановяването им.

**Чл.4.** При нужда от конкретна преценка относно публикуване на съдебен акт, съдията-докладчик или друг определен от административния ръководител съдия, дава становище относно необходимостта от публикуване и съдържанието на подлежащия на публикуване съдебен акт.

Раздел ІІІ

АКТОВЕ, НА КОИТО СЕ ПУБЛИКУВАТ САМО ДИСПОЗИТИВИТЕ

(публикуват се без мотивите им)

**Чл.5.** Актовете, попадащи в хипотезата на чл.64 ал.4 от ЗСВ, на които се публикуват само диспозитивите, са:

1. постановени по производства, разглеждани при закрити врати - чл. 263, ал. 1 и 2 от НПК;

2. постановени по производства, разглеждани при изключване на публичността - чл. 136, ал. 1 от ГПК;

3. постановени по производства за нищожност на брака или за прекратяването му поради нищожност или развод;

4. постановени по производства по чл. 156 и сл. от Закона за здравето;

5. постановени по производства по принудителни медицински мерки (чл.89-чл.92) от Наказателния кодекс.

Раздел ІV

**НЕПОДЛЕЖАЩИ НА ПУБЛИКУВАНЕ АКТОВЕ**

**Чл.6. НЕ ПОДЛЕЖАТ** на публикуване следните съдебни актове:

1. Актове на съда, класифицирани с гриф за сигурност.

2. Актове, свързани с произнасяне по доказателствени искания и по движението на делата.

3. Решенията по чл. 62 от Закона за кредитните институции, с оглед защитата на следствената и банковата тайна.

4. Актове по съдебни поръчки и по делегация на български и чуждестранни съдилища.

5. Актове по обезпечителни производства, включително и производства по спиране на изпълнението по чл. 309 ГПК;

6. Актове във връзка с изпълнение на наказанията (чл. 68 от НК и др.)

7. Актовете, постановени по охранителни граждански производства:

* по чл. 50 от Семейният кодекс;
* по Закона за закрила на детето;
* по Закона за защита от домашно насилие;
* по Закона за гражданската регистрация (чл.19 от ЗГР);
* по чл. 542 и сл. от Гражданско -процесуалния кодекс;
* по чл. 549 и сл. от Гражданско -процесуалния кодекс;
* по чл. 553 и сл. от Гражданско -процесуалния кодекс;
* по чл. 560 и сл. от Гражданско -процесуалния кодекс;

8. Актовете, постановени по частно-граждански производства:

- заповедни производства – по чл. 410 и чл. 417 от ГПК, както и разпореждания за издаване на изпълнителни листове по чл.404 от ГПК;

- назначаване на особен представител - по чл. 29, ал.4 и чл. 430 от ГПК;

- по чл.49 - чл.52 от Закона за наследството;

- по чл. 130, ал.3 и чл. 165, ал.4 от СК;

9. Атове, постановени по искания към съда в досъдебното производство:

- обжалване на взета от органи на досъдебното производство мярка „гаранцията“ (чл. 61 от НПК);

- за вземане/изменение на мярка за неотклонение по реда на чл.64/чл.65 от НПК;

- за забрана за доближаване на пострадалия (чл. 67 от НПК);

- за забрана за напускане на пределите на Република България (чл. 68 и чл. 68а от НПК);

- за отстраняване на обвиняемия от длъжност (чл. 69 от НПК);

- за временно отнемане на свидетелство за правоуправление (чл. 69а от НПК);

- за настаняване за изследване в психиатрично заведение (чл. 70 от НПК);

- за обезпечаване на глобата, конфискацията и отнемането на вещи в полза на държавата (чл. 72 от НПК);

- за обезпечаване на гражданския иск (чл. 73 от НПК);

- за обезпечаване на разноски по делото (чл. 73а от НПК);

- за връщане на веществени доказателства (чл. 111, ал. 3 от НПК);

- за вземане на образци за сравнително изследване (чл. 146 от НПК);

- за освидетелстване (чл. 158 от НПК);

- за предоставяне на данни от предприятия, предоставящи обществени електронни съобщителни мрежи и/или услуги (чл. 159а от НПК);

- за претърсване и изземване (чл. 161 от НПК);

- за обиск (чл. 164 от НПК);

- за задържане и изземване на кореспонденция (чл. 165 от НПК);

-. за разпит на обвиняем и свидетел пред съдия (чл. 222 – чл. 223 от НПК);

- за назначаване на служебен защитник (чл. 381, ал. 1 от НПК);

- във връзка с изпълнение на наказанията (чл. 68 от НК и др.);

- актове по чл. 368-369 НПК;

**Раздел V**

**ОБЕЗЛИЧАВАНЕ НА АКТОВЕТЕ ПРЕДИ ПУБЛИКУВАНЕ**

**Чл.7. Данни, подлежащи на обезличаване, преди публикуването на съдебните актове:**

1. От подлежащите на публикуване съдебни актове задължително се обезличават данни за **физическите лица, в т.ч.** страни в процеса, свидетели, законни представители или пълномощници, вещите лица, особени представители, служебни защитници и деца:

1.1. имена;

1.2. единен граждански номер (ЕГН);

1.3. адреси;

1.4. телефонен номер;

1.5. регистрационен номер на моторно превозно средство;

1.6. номер на банкова сметка;

1.7. номер на социално осигуряване;

1.8. номер на личен документ.

1. Освен посочените в т.1 лични данни, се обезличават и всички други лични данни на участниците, свързани с тяхната етническа, расова, религиозна принадлежност, физическа, физиологична, генетична, психическа, психологическа, икономическа, културна, социална или друга идентичност, ако тези данни биха разкрили самоличността им. В тази група данни се включват, например:

2.1. данни за пола на лицето, за физически или психически особености или заболяване;

2.2. данни за професия или за заемана длъжност;

2.3. данни за членство в определена организация;

2.4. данни за етническа, расова, религиозна принадлежност;

2.5. ЕИК на ЕТ и данни на ЕТ.

3. Подлежат на заличаване и части от актове, съдържащи обидни, нецензурни или неподходящи изрази.

4. Данните по т.1.4. – т.1.8. и по т.2. задължително се публикуват в случаите, когато са от съществено процесуалноправно или материалноправно значение за изхода на конкретното дело и тяхното заличаване би довело до обезсмисляне съдържанието на постановения съдебен акт или до промени в смисъла на същия.

5. Преценката за данни по т.3 и т.4 се извършва от съдията-докладчик по делото според индивидуалните особености на конкретния съдебен акт.

**Чл.8. Не подлежат на обезличаване:**

1. имената на магистрата, постановил съдебния акт, респективно на съдебния състав;
2. имената на прокурора, участвал по делото;
3. имената на съдебния секретар;
4. наименованията на контролиращите страни;
5. номера на двигател и рама на моторни превозни средства;
6. идентификатори на недвижими имоти;
7. данни на юридически лица;
8. номера на договори, освен ако самият договор не съставлява класифициран документ.

**Раздел VІ**

**ОРГАНИЗАЦИЯ НА ПУБЛИКУВАНЕТО**

**Чл.9.** Актовете, постановени в открито съдебно заседание, се обезличават от съдебния секретар, при чието участие производството по делото е приключило по същество.

**Чл.10.** Съдебният секретар обезличава съдебните актове, с които е наложено ефективно наказание (лишаване от свобода, пробация, лишаване от права или обществено порицание) **без да ги публикува** на интернет страницата на съда. Обезличаването незабавно се регистрира за сведение в нарочен регистър за наказателни дела, по които е наложено ефективно наказание - Приложение № 1, неразделна част от настоящите правила.

**Чл.10.** Съдебният деловодител, след получаване на уведомление от страна на прокуратурата, че са предприети действия по привеждане на присъдата/споразумението в изпълнение, **публикува обезличения акт** на интернет страницата на съда. Актът на публикуване незабавно се регистрира за сведение в регистъра за наказателни дела, по които е наложено ефективно наказание - Приложение № 1 по чл. 10.

**Чл.11.** Актовете, постановени в закрито съдебно заседание, се подготвят в електронен формат за публикуване от съдебния деловодител.

**Чл.12.** (1) Процедурата по обезличаването на личните данни включва:

1. замяна на **всяка цифра** от ЕГН на физически лица със символ „\*“;

2. замяна на имена на физически лица, с инициали. *(Например: текстът от решението „Петър Иванов Петров“ се заменя с текст „П.И.П.“)*;

3. замяна на адреси на физически лица със символи „\*\*\*“.

(2) Освен посочените в ал. 1 лични данни, със символи „\*\*\*“ се обезличават и всички други лични данни и всички други данни според индивидуалните особености на конкретния съдебен акт, който следва да се публикува.

**Чл.13.** Съдебният служител, обезличил акта, поставя вляво след края на текста, своите инициали.

**Чл.14.** При нужда от конкретна преценка за публикуването на съдебен акт съдията докладчик или административния ръководител дава становище.

**Чл.15.** В края на работния ден системният администратор, а при негово отсъствие служителят, който го замества, генерира списък на постановените за деня финализиращи производството съдебни актове и извършва проверка спазени ли са изискванията на Наредба № 4 от 16.03.2017 г. за воденето, съхраняването и достъпа до регистъра на актовете на съдилищата, ЗЗЛД и ЗЗКИ.

**Чл.16.** В случай, че се констатират пропуски при обезличаването, системният администратор незабавно изтрива обезличения акт и уведомява съответния служител, който незабавно ги отстранява и публикува повторно коригирания обезличен акт.

**Чл.17.** Системният администратор в края на работния ден проверява има ли попълнени данни в Приложение № 1, с цел последващ контрол.

**Чл.18.** Публикуването на постановените съдебни актове се извършва автоматично на Централен уеб базиран интерфейс.

**Раздел VІІ**

**СРОК ЗА СЪХРАНЕНИЕ НА ПУБЛИКУВАНИ**

**СЪДЕБНИ АКТОВЕ**

**Чл.19. (1)**Поддръжката на уеб базата на съдебните актове на интернет страницата на съда се осъществява от системния администратор.

(2) Дейността по съхранение на публикуваните съдебни актове в регистъра на актовете на съдилищата се осъществява от Пленума на Висшия съдебен съвет.

**РАЗДЕЛ VІІІ**

**ЗАКЛЮЧИТЕЛНИ РАЗПОРЕДБИ**

§ 1.С настоящите Правила отменям действащите Вътрешни правила за организацията на публикуване на съдебните актове, утвърдени със Заповед № 384/17.11.2009 г., допълнени със: Заповед № РД 174/16.10.2020 г.; Заповед № РД 230/09.12.2021 г. и Заповед № РД 181/18.09.2023 г. на Председателя на съда.

§2. Настоящите вътрешни правила са утвърдени със Заповед № РД-29-/05.02.2025 г. на Председателя на Районен съд – Карлово и влизат в сила от датата на тяхното утвърждаване.

§3. Настоящите вътрешни правила могат да бъдат изменяни и допълвани по реда на тяхното утвърждаване.

§4. Настоящите вътрешни правила да се публикуват в информационния бюлетин на КрлРС.

§5. За неуредените с Вътрешните правила въпроси се прилагат разпоредбите на Закон за защита на личните данни, Закон за защита на класифицираната информация и други относими нормативни актове.

Приложение № 1,

утвърдено със Заповед № РД - 29/05.02.2025 г. на Председателя на Районен съд – Карлово

**РЕГИСТЪР**

по чл. 10 от Вътрешни правила за публикуване на съдебните актове на

Районен съд – Карлово на интернет страницата на съда

 и в уеббазирания регистър на астовете на съдилищата, част от ЕИСС,

за обезличени съдебни актове по наказателните дела, по които е наложено ефективно наказание (лишаване от свобода, пробация, лишаване от права или обществено порицание)

|  |  |  |  |  |  |  |
| --- | --- | --- | --- | --- | --- | --- |
| **№ по ред** | **Вид/Номер/****Година на дело** | **Вид/№/Дата на постановяване на съдебния акт** | **Имена на съдебния секретар обезличил акта** | **Дата на получаване на уведомление от прокуратурата, за предприети действия по акта** | **Дата на публикуване на съдебния акт в интернет страницата на съда** | **Имена на съдебния деловодител публикувал акта**  |